
Premium vagy Commercial? - A Volkswagen Csoport leányvállalatainak pénzügyi teljesítménye 2017 és 2022 között

Kulcsszavak: Volkswagen Csoport; autóipar; pénzügyi teljesítmény; Covid-19; ellátási lánc problémák
Kutatásom fő célja a Volkswagen Csoport pénzügyi teljesítményének a vizsgálata, vagyis a pénzügyi teljesítményét meghatározó tényezők feltárása volt. Előszőr a dolgozatban az autóipari számadatok és az azt befolyásoló trendek kerültek kifejtésre, amelyek hatással vannak a vállalatok pénzügyi teljesítményére is és vizsgálatuk elengedhetetlen ahhoz, hogy megfelelő megállapításokat tegyünk az iparral kapcsolatban. Ezeket követően a magának a Volkswagen Csoport Autóipari divíziójának – a kutatás középpontjában álló Csoportrész - bemutatása következett, ahol már látható volt az, hogy a Csoportba tartozó személygépjárműgyártó vállalatokat Premium és a Commercial kategóriákra lehet felosztani. Előbbibe az Audi és a Porsche tartozik, míg utóbbiba a Volkswagen AG, a Skoda, valamint a Seat sorolható be.
A szekunder kutatásom során megfogalmazódott bennem néhány kérdés, amelyek közül a legfőbb az volt, hogy „A Premium és a Commercial kategóriába tartozó vállalatok között láthatóak-e hasonlóságok vagy különbözőségek?”. Ennek megfelelően fogalmaztam meg hipotéziseimet, amelyeket mutatószámok, ábrák és kapcsolatszorossági vizsgálatok segítségével elemeztem. Előszőr mutatószámok segítségével komplex ábrákat alkottam, majd a szóráshányadosokat és a szórásnégyzet-hányadosokat számoltam annak érdekében, hogy még jobban megbizonyosodjak a hipotéziseim helytállásáról. A vizsgálatok eredményeképpen a hipotéziseimet elfogadtam és a következő téziseket fogalmaztam meg belőlük:
· T1: 2017 és 2022 között a Volkswagen Csoport Premium és a Commercial kategóriáiba tartozó leányvállalatainak pénzügyi helyzete a vizsgált mutatószámok alapján egymástól eltérően alakul, míg a csoportokon belül megegyezik.
· T2: 2017 és 2022 között a Volkswagen Csoport Premium és a Commercial kategóriáiban a vizsgált egy foglalkoztatottra és az értékesített termékek mennyiségére jutó értékek hasonlóan alakulnak.
Az eredményeim alapján az mondható el, hogy a Volkswagen Csoporton belül a pénzügyi teljesítményen is tetten érhető az, hogy Premium vagy Commercial kategóriába tartozik az adott leányvállalat.
Az eredményeim alapján egy olyan javaslatot fogalmaznék meg, hogy a vizsgált két kategória esetében előnyös lehet a Commercial kategória esetében az, ha a működésébe implementál néhány sajátosságot a Premium kategóriától, mint például a válságkezelési módszertant.



